Tela sie tera godo i debatuje ło Ślonzokach o godce ślonski . Joko ,że momy tyn tymat na czasie przipomnymy czytelnikom poniższe rozwożania.
Być Ślonzokiym
Czy w dzisiejszych czasach idzie być Ślonzokiym ale to takim kery pszaje tej naszej godce i tej ziymi kaj sie urodzioł. Powiycie idzie , ale nie je to tako cołkiym leko sprawa. Chocioż momy lepi niż za czasow komuny . Pamiyntomy te czasy jak we szkołach nie szło myśleć a co dopiyro godać „po Naszymu”.Jak kieryn bajtel godoł po ślonsku to mioł przechlapane u rechtorow .Na kożdym kroku boł ubijany. Co kwila Łojcowie byli wzywani do dyrektora ‚bo pszeca miyszkomy w Polsce i tu sie mówi a niy godo”. Jak szkolorz mioł mondrych Łojcow to poł biydy, dziecka niby to dostowały szmary za te godani ale we duszy po cichu mieli w zocy ,że dziynki tym bajtlom ta nasza godka sie noy straci . Jak Łojcowie byli za fest przemondrzali abo boli sie ,że s nich i ze synka czy cery bydom sie śmioli to było lani. Nijedyn szkolorz dostoł poskiym po rzici i to tak ,że zapamiyntoł do końca życio. To możno i pomogało ale niy u wszystkich ,bo przeca we chałupie i tak sie godało. Jak to padajom ludziska to norod przekorny toż na sprzyk władzy i rozmańtym urzyndnikom godali po swojimu. Co prowda te bajtle były łod tego wszystkigo trocha pogupiałe ale czuły ,że noleży flegować swoja godka i niy dać sie żodnym mondrym i nakrynconym rechtorom. Tera momy insze czasy bezmała je wolnoś słowa i wyznanio toż i w szkołach już idzie se godać po naszymu. Co wiyncy robi się rozmańte konkursy czy tyż przeglondy w gwarze i to sie kwoli bo wto jak wto to szkoła mo wpływ na wychowani .Som lekcje ło regionie toż nasza godka ,nasze łobyczaje i pieśniczki mogom być przekazywane jako dziedzictwo Łojcow ło kere noleży dbać. Tropi mje inszo rzecz , chocioż polityka mje niy interesuje ale niy moga strzimać co sie to robi. Wszyndy łostuda we cajtungach we telewizorach we sejmje .Nie idzie już tego słuchać .Jedyn na drugigo jak by mogli we łyżce wody by potopili i to skuli czego, a no skuli naszej ślonski godki. Co zaś do nikierych naszych Ślonzokow ,Tych co wyjechali za granica to je mje za Nich gańba. Podom taki przikład . Młodzi bo tu ło nich sie rozchodzi powyjyżdżali za robotom za granica. Przijyżdżajom we łodwiedziny do matki czy łojca i szlak mje trefio,że jich dziecka niy godajom po po polsku a co dopiyro po naszymu .Na moj prosty rozum jak te bajtle majom se pogodać s pszocielami jak niy poradzom a przeca som jednom familijom. Jak sie tak spotkajom to siedzom jak mysz pod mietłom ani be ani me ani kukuryku ..Toż jo sie pytom co to som za Łojcowie kerzi niy nauczyli swojich bajtlow naszej godki niy tak jich uczyli starziki. I jak potym mo przetwać nasza godka u Tych co miyszkajom za granicom. Jak mo przetwać narod jak jego Obywatele niy dbajom ło swoji korzyni. Powiycie- a no Łoni majom drugo Ojczyzna ,ano majom ale to niy znaczy ,że trza zapomnieć kaj sie urodzili. .Som to wyjontki ale som bo jak pado przisłowi wszyndy je konkol miyndzy pszynicom. A nas jak insi widzom tak ło nas godajom. Coż potym sie dziwujymy ,że sie s nas śmiejom .Niy godom tu ło wszystkich bo niy chca łobrazić żodnego kej wiynkszoś Ślonzokow pszaje tyj naszej ziymi i godce jako by łona niy była. Wiela je takich ludzi ,kerzy robiom wszystko ,żeby przetwała cołko ta nasza kultura. Szkryflajom ,robiom rozmańte konkursy ,przeglondy, śpiywania .Dziynnie idzie se ło tym poczytać i posłuchać . Chocioż Ci ludzie starajom sie jak mogom dycko wtoś sie znojdzie co mu to niy bydzie pasować. Bydzie tak dłogo kopoł , bruździoł aż ich powadzi. Możno by taki jedyn s drugim sprugowoł coś zrobić a wtedy by sie dowiedzioł jak to je . Nie byda yno lamyncić bo som tyż dobre strony tego wszystkigo .Slonzoki jak przidzie co do czego umiom zebrać se do kupy niy yno za granicom ale i tu i siebie. Padajom, że kaj je wiyncy ludzi kerzy majom w zocy i ta ziymia kaj sie urodzili i ta godka kerom godały starziki tam je i siła. A siła to Ślonzocy majom jak yno chcom oby dycko chcieli.
foto i tekst Regina Sobik
szl_Latn szl_Latn szl_Latn nno_Latn